கேள்வி: பத்மநாபன் - தாமரையின் நடுவில் உள்ளவர் பற்றி நீங்கள் என்ன அறிந்துள்ளீர்கள்?
பதில்: தாமரையின் நடுவில் பிரம்மாவாக வீற்றிருப்பவர். பகவத் கீதையில் ''பிரம்மாணம் ஈஶம் கமலாஸனஸ்தம்'' என்ற தொடருக்கு ஆதி சங்கரர் 'பூமியாகிற தாமரையின் மொட்டு போன்றுள்ள மேருவின்மேல் வீற்றிருக்கின்ற நான்முகனாயிருப்பவர்' என்று உரை எழுதுகின்றார் ''சதுர்முகம் ஈஶம் ஈஶிதாரம் ப்ரஜானாம் கமலாஸனஸ்தம் ப்ருதிவீ-பத்ம மத்யே மேருகர்ணிகாஸனஸ்தம்'' - பகவத் கீதை 11-15, சங்கர பாஷ்யம். இதையே வேறுவிதமாகவும் சொல்லலாம்: தொப்புள் போன்று பூமியாகிற தாமரைக்கு மைய முளையாக இருப்பவர் ''விஶ்வம் பிபர்த்தி புவனஸ்ய நாபி:''-- யஜுர் வேதம், தைத்திரீய ஆரண்யகம், 10 - 1. . இன்னும் இதே சொற்பொருளை வேதாந்தக் கருத்துச் செறிவுடன் பொருள் கொள்ளலாம். 'இதயத் தாமரையின் நடுவில் உள்ளவர்'. இது உபநிடதத்தைத் தழுவிய பொருள். மகா நாராயண உபநிடதம் :பத்ம கோஶப்ரதீகாஶம் ஹ்ருதயம் சாப்யதோமுகம் :அதோ நிஷ்ட்யாவிதஸ்த்யாந்தே நாப்யாமுபரி திஷ்டதி . 'கவிழ்ந்த தாமரையைப்போல் அது (பரம்பொருள்) இதயத்திற்குக் கீழே உந்திக்கு சற்று மேல் வரை படரும் கொடியுடன் நிற்கின்றது' என்று சொல்லும்.